google/wiki40b huggingface dataset:
Hybosa

Utseende

Små til middelsstore, oftest grønnlige eller metallisk fargede bladbiller, nærmest sirkelrunde sett ovenfra. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de vanligvis helt dekker oversiden, både hodet og beina er skjult under dette skjoldet. Med utvidelsen blir kroppsformen oval og ganske flat. Oversiden er grovt punktert. Larvene er korte og brede med litt uttrukket bakkroppsspiss som de gjerne holder bøyd fremover over kroppen. Kroppen er kledt med korte, kraftige pigger.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Slekten er utbredt i Sør- og Mellom-Amerika.
Stefan Jarl

Biografi

Stefan Jarl ble født og vokste opp i Skara i Sverige. Han startet sin yrkesaktive karriere som elev hos Arne Sucksdorff og var blant annet med under innspillingen av Pojken i Trädet. Deretter søkte han seg videre til filmskolen for å utdanne seg til produksjonsleder. 
Her ble han kjent med Jan Lindquist og sammen spilte de inn filmen Dom Kallar Oss Mods med Kenneth Kenta Gustafsson og Gustav Stoffe Svensson. Stefan Jarl, da 26 år gammel, ble dermed Sveriges hittil yngste langfilmregissør. Filmen ble fulgt opp av Et Anstendig Liv (1979) og Det Sociala Arvet (1993) som til sammen utgjør Modstrilogien.
I ca. 1 ½ år bodde Jarl sammen med Kenta og Stoffe i en gammel rivningsklar leilighet for å prøve å dokumentere deres tilværelse. Filmene er et unikt samtidsdokument om utsatte ungdommer og deres forsøk på å overleve i dagens materialiserte samfunn.
I 1973 grunnla han Folkets Bio sammen med Ulf Berggren. Tanken bak var å skape visningsmuligheter for svensk film produsert utenfor de store filmselskapene.
40 år etter hans debut har Stefan Jarl lagd over 30 filmer, hvorav 12 er langfilmdokumentarer. Han har mottatt en rekke priser for sitt arbeid både i Sverige og i utlandet.
Ungkaren

Seertall

Første sesong ble godt mottatt av seerne og ble beskrevet som en av de mest sette egenproduksjonene noensinne for kanalen. Sesongen ble i snitt fulgt av 390 000 og hadde en markedsandel på 24,2 prosent. Premieren ble sett av 391 000, mens sesongfinalen ble sett av hele 582 000.
Seertallene falt en del i de neste sesongene. Spesielt dårlig var tallene for tredje sesong.

Sesong 1 (2003)

Første sesong var en svensk-norsk samproduksjon med tilsammen 40 deltakere. Den svenske og den norske versjonen gikk opprinnelig hver for seg, men ble slått sammen i episode fire. Max Marius Almaas var ungkaren i den norske delen, mens Andreas Lauritzen var ungkaren i den svenske delen. Åtte jenter fra den svenske og åtte fra den norske fulgte med sammenslåingen. Deltakerne fikk underveis i sesongen reise til europeiske storbyer som Barcelona, Paris, London, Venezia og Verona. Innspillingene ble gjort i mai og juni 2003.
Første sesong besto av 10 episoder som ble sendt fra 1. september til 10. november 2003. I tillegg ble det sendt to spesial-episoder der den første (episode 11) var lagt opp slik at tidligere deltakere fikk fortelle om sine opplevelser underveis. Den andre (episode 12) het «Livet etter Ungkaren» og omhandlet livet hos de mest sentrale deltakerne etter finalen og alt medieoppstyret.

Sesong 2 (2008)

De to neste sesongene var helnorske og hadde undertittelen «20 vs 40». Tvisten i disse variantene var at ungkaren skulle velge mellom kvinner som var inndelt i to grupper: 40-åringer og 20-åringer. Dette momentet kom overraskende på den første ungkaren, og det satte et vist preg på sesongen i begynnelsen. Inndelingen gikk heller ikke helt knirkefritt blant de kvinnelige deltakerne og det oppsto raskt konflikter mellom de yngre og de eldre.
Stig Kjos hadde rollen som ungkar i andre sesong. Han skulle velge mellom 17 kvinnelige deltakere (åtte i 40-årene og sju i 20-årene). Innspillingene foregikk i februar og mars i Sør-Afrika.
Denne sesongen hadde 8 episoder som ble sendt i perioden 7. april til 26. mai 2008.

Sesong 3 (2009)

Jørgen Festervoll hadde rollen som ungkar i sesong tre. Han skulle velge mellom 20 kvinnelige deltakere, ni i 40-årene og ni i 20-årene. En ny vri for denne sesongen var to kvinnelige utfordrer på 30 år som kom inn midtveis i serien. Over 500 søkte om å få delta. Innspillingen foregikk i Sør-Afrika og pågikk i januar 2009.
Tredje sesong bestod av 8 ordinære episoder som ble sendt fra 5. mars til 30. april 2009. Det ble i tillegg send en spesial-episode som omhandlet livet til deltagerne etter konkurransen.
Charaea

Utseende

Små til middelsstore (3 - 7 millimeter), mørke, metallisk blålige, grønnlige eller fiolette bladbiller. Antennene er tynne og litt kortere enn kroppen. Pornotum er blankt, avrundet, betydelig smalere enn dekkvingene. Disse er gjerne litt utvidet bakover. Beina er mørke og slanke.

Levevis

Både larvene og de voksne (imago) er planteetere, men næringsplantene er ukjente. De besøker blomster og kommer også til lys om natten.

Utbredelse

Slekten er utbredt i det østlige Palearktis, Himalaya, Kina og tilstøtende områder i Sørøst-Asia.
Ferskspor

Forutsetninger

For å bestå fersksporprøve må en ekvipasje kunne spore i minst en halv time sammenhengende på friske spor etter hjortevilt. Prøven skal gjennomføres på barmark, og sporet må være minst en time gammelt når sporingen starter. Hunden skal føres i ei line som er minst 5 meter lang.
George Kennedy (sinolog)

Liv og virke

Kennedy var sønn av misjonærekteparet Alexander og Ada Kennedy. Etter ar faren og hennes bror Fred døde, forlot han Kina i 1918 og fortsatte sin utdannelse ved Wooster College. Mellom 1922 og 1925 studerte han teologi, først ved Western Theological Seminary og senere ved Union Theological Seminary i New York City. Under denne perioden ble han kjent med Luther Carrington Goodrich. Etter at Kennedy i 1926 vendte tilbake til Kina og virket noen år som engelsk- og kinesisklærer i Shanghai, begynte han i 1932 sitt sinologistudium i Berlin under Erich Haenisch. 
I 1937 ble Kennedy promovert til doktor med et arbeid om tilståelsers rolle i kinesisk rettspleie. Kennedy arbeidet det første året etter hjemkomsten til USA som assistent under Arthur W. Hummel sr. i asiaavdelingen av Library of Congress og skrev i 1934-1935 i alt 72 bidrag til Hummels biografiske ordbok til Qing-dynastiet. Fra 1935 virket Kennedy i forskjellige funksjoner ved Yale University.
Quokka

Quokka, quocca eller korthalewallaby (Setonix brachyurus) er en korthalet wallaby  som utelukkende ses i den sydvestlige delen av det vestlige Australia, samt på øyene Rottnest og Bald i samme område. Quoakkaen anses som en truet dyreart.
Suileng

Suileng (kinesisk: 绥棱县; pinyin: Suíléng Xiàn) er et fylke i den kinesiske provinsen Heilongjiang i Folkerepublikken Kina. Det tilhører byprefekturet Suihua.
Folketallet var på 315 306 innbyggere i 1999.
Gudøya

Gudøya (eller Mosserosøya) er ei øy i Vansjø.
Gudøya ligger i Våler kommune i Østfold. Arealet er ca. 4-500 dekar og høyeste punkt ligger 53 meter over havet, som vil si 28 meter over Vansjøs normalvannstand. Gudøya, som for det meste er dekket med løv- og barskog, er et av fire offentlige friområder i Våler kommune. Det er flere sandstrender på øya, tursti rundt hele øya, og det er tilrettelagt for fritidsbruk med krakker, renovasjon og toaletter flere steder. På en høyde inne på øya er det bygget et utkikkstårn. Derfra får man god utsikt utover Storefjorden.
Johan Gude, kjøpmann i Moss, kjøpte øya i 1810, men solgte trolig i 1830-årene. Etter han har øya fått navnet Gudøya. Mikal Hansen kjøpte øya i 1838 etter Marie Mortensdatter. I 1845 hadde Hansen 1 hest, 2 kuer og 2 sauer på eiendommen. Han sådde både bygg og havre og satte poteter samme året. Han er stamfar til den senere Gudøyslekten. Tre generasjoner etter han bodde der til omkring 1927, da øya ble fraflyttet. Etterhvert har skogen tatt tilbake jordene og gårdstunet, men restene etter murene kan fremdeles sees. Øya har i dag ingen hus- eller hyttebebyggelse, og har heller ikke veiforbindelse til fastlandet.
Vansjø har mange øyer, holmer og skjær, og Gudøya er omgitt av holmene Søndre Kreierten og Nordre Kreierten i vest, Mærraholmen i nordøst og Lille Gudøy i sør. Nærmeste store øy i Vansjø er Østenrødøya, som ligger øst for Gudøya.
Allround-VM på skøyter 2007

Allround-VM på skøyter 2007 fant sted på innendørsbanen Thialf i Heerenveen, Nederland. Mesterskapet gikk over tre dager. Arrangøren Koninklijke Nederlandsche Schaatsenrijders Bond (KNSB) feiret sin 125-årsdag med fulle tribuner alle tre dager.
Løpere fra arrangørlandet, Nederland, vant både kvinnenes og mennenes mesterskap; Ireen Wüst vant med 1.853 tidspoeng etter å ha bli slått av Martina Sáblíková i EM, mens Sven Kramer satte verdensrekord på mennenes 10000 meter da han vant VM. For første gang siden 1979 kom kvinnens og mennenes allroundverdensmester fra samme land. Regjerende mester for menn, Shani Davis, kom på sjetteplass, mens tidligere sprintverdensmester Erben Wennemars debuterte i allroundverdensmesterskapet med femteplass. Regjerende mester for kvinner, Cindy Klassen, kom på tredjeplass, 0.239 poeng etter Anni Friesinger, som ikke deltok i 2006.
Ophraea

Utseende

EMiddelsstore (ca. 5 - 6 millimeter), noe brede, matte, mørke bladbiller, pronotum gjerne rødlig, dekkvingene med avdempet metallglans. Antennene er nokså kraftige, noe over halvparten så lange som kroppen. Pronotum er mye bredere enn langt, rundet firkantet, noe smalere enn de jevnbrede dekkvingene.

Levevis

Både larvene og de voksne (imago) er planteetere.

Utbredelse

Slekten er utbredt i Mellom-Amerika og det sørligste Nord-Amerika (nord til Arizona).
Reknes sanatorium

Reknes sanatorium for tuberkuløse i Molde var Norges første statlig drevne sanatorium og ble etablert i 1898   som et såkalt tæringshospital med 72 senger i de nyeste bygningene til det tidligere leprahospitalet. Per 1926 var kapasiteten utvidet til 86 senger; i tillegg hadde sanatoriet plass til 15 såkalte ambulerende pasienter, det vil si dagpasienter som selv sørget for overnattingssted i Molde. I 1916 åpnet Reknes barnesanatorium, med plass til 23 pasienter. Barnesanatoriet var bygget for midler bevilget av Nationalforeningen mot tuberkulosen.
Sanatoriet var i drift frem til 1960, da det nye Fylkessjukehuset i Molde åpnet på Lundavang og lungeavdelingen der overtok pasientene.
Reknes sanatorium lå i de samme bygningene som tidligere Reknes hospital. Sykehuset hadde egen gravplass i området der krysset Sandvegen/Bjørnstjerne Bjørnsons veg ligger i dag.
Maleren Henrik Rom var blant pasientene på Reknes sanatorium. En av stifterne av Den norske lægeforening, Edvard Kaurin, var overlege ved sykehuset.
Rhodtrispa

Utseende

En ganske liten (3,0 - 3,4 millimeter), avlang, matt svart bladbille, kroppen kledt med tynne pigger. Antennene er tynne, omtrent så lange som hode + pronotum, og består av 11 ledd. Pronotum har fire lange pigger på hver side, tre av disse går ut fra en felles rot. Dekkvingene er jevnbrede med tallrike, spisse pigger og 8 punktrader.

Levevis

Både larver og voksne lever på planter og eter fra dem. Denne arten lever på gress inkludert hirse og ris.

Utbredelse

Arten er vidt utbredt, fra Etiopia og Eritrea i vest til Taiwan i øst.
Richard Nelson Frye

Bakgrunn

Frye ble født i USA men vokste opp i Malmö med svenske foreldre. Han het opprinnelig Rickard Freij. Han studerte ved University of Illinois og deretter ved Harvard University.

Tjeneste for OSS

Han tjente ved OSS under andre verdenskrig og var stasjonert i Afghanistan og reiste rundt i Midt-Østen, Sentral-Asia og Sør-Asia.

Forsker

Han vendte deetter tilbake til den akademiske verden permanent. Frye tok en lærerstilling ved Habibiya Høyskole i Kabul (1942–44), Harvard (1948–1990), Universitetet i Frankfurt (1959–60), Universitetet i Hamburg (1968–89), Pahlaviuniversitetet i Shiraz (1970–76) og Universitetet i Tadsjikistan (1990–92).
Hans kunnskapsfelter var iransk filologi og Irans og Sentral-Asias historie før år 1000.  Han talte flytende russisk, tysk, arabisk, persisk, fransk, pashtu, usbekisk og tyrkisk og hadde gode kunnskaper i eldre iranske språk som avestisk, pahlavi, sogdisk og forskjellige sentralasiatiske språk og dialekter.
I 1948 kom han til Sar Masshad,og ble den første europeer som kunne skue og rapportere om eksistensen av Gur-e Dokhtar-mausoleet («jomfruens grav»).
Frye grunnla Center for Middle Eastern Studies ved Harvard. Han tjentes også som direktør av Asia-instittutet i Shiraz (1970–75), var i styret til Pahlavi Universitet i Shiraz (1974–78) og styreformann for Committee on Inner Asian Studies ved Harvard (1983–89) og som redaktør for Bulletin of the Asia Institute (1970-75 og 1987-99).
Blant Fryes studenter var Annemarie Schimmel, Oleg Grabar, Frank Huddle (en tidligererr amerikansk ambassadør til Tajikistan), John Limbert, og forfatteren Michael Crichton, hvis hollywoodfilm The 13th Warrior bygger løselig på  Fryes oversettelse av Ibn Fadlans skildringer av sinr reiser opp floden Volga.
I sitt testament har professor Frye ønsket å bli gravlagt ved siden av elven Zayandeh-rud i Isfahan, sammen med de to andre amerikanske iranistene Arthur Pope og Phyllis Ackerman.
Hadeland Folkemuseum

Museet

Hadeland Folkemuseum er regionalt museum for Hadeland, det vil si kommunene Gran, Lunner og Jevnaker, og er en del av Randsfjordmuseene AS. På friluftsmuseet fins mer enn 30 bygninger fra distriktet samt faste og skiftende utstillinger. Samlingen med hus er i hovedsak fra 1700- og 1800-tallet og de fleste er innredet. Disse inkluderer en husmannsplass fra ca. 1850, en bekkekvern, flere hovedbygninger fra garder, et snekkerverksted, et mekanisk verksted og veveri. Det finnes også rekke permanente utstillinger fra 1950- og 1960-tallet: skredderverksted, tannlegeutstilling, landhandel, skolestue og ungkarshybel. I sommersesongen vises temporære utstillinger i Arkivbygningen.
Museet har egne tilbud for skoler og barnehager. 
I sommersesongen arrangeres det omvisninger i friluftmuseet og i Tingelstad gamle kirke (St. Petri) ved museumsområdet, og ellers etter avtale. I sommersesongen arrangeres det ulike temadager hvor det inviteres til aktiviteter for voksne og barn. Museet har en museumsbutikk og kiosk. I sommersesongen egner museumsområdet seg godt til en rusletur og piknik, for eksempel nede ved dammen og urtehagen.
I «Dokumentasjonssenter for Hadeland» er det godt tilrettelagt for slektsgranskere og andre som ønsker å finne informasjon om Hadeland.

Dokumentasjonssenter for Hadeland

Dokumentasjonssenter for Hadeland inneholder bl.a. arkiv, bibliotek og en stor fotosamling. Denne samlingen er godt tilrettelagt for slektsgranskning o.l. Arkivet og lesesalen er åpent 2. torsdag i måneden (ikke juli og august) og etter avtale.
Miu Miu

Miu Miu er et italiensk motehus etablert i 1992. Navnet kommer av sjefdesignerens navn; Miuccia Prada. Motehuset er kjent for en ren og elegant stil. Motehuset produserer på lik linje med Prada klær, vesker og sobriller. Imidlertid er prisene på produktene markant billigere sammenliknet med Prada pret-a-porter.
Jerzy Kukuczka

Liv

Kukuczka drev vektløfting i skoletiden, men etter legeråd gav han opp denne sporten og kastet seg i stedet over fjellklatring. I året 1965 ble han medlem av den polske Tatra-klubben.
Mellom 1979 og 1987 besteg Kukuczka som den andre etter Reinhold Messner alle fjorten åttetusenmetrene, tidvis med flaskeoksygen på Mount Everest, i motsetning til Messner som klatret alle uten kunstig oksygentilførsel. Kukuczka åpnet ni nye ruter, inkludert en solobestigning av Makalu (8 462 moh), verdens femte høyeste fjell, gjennomførte fem bestigninger i alpin stil og foretok fem førstebestigninger vinterstid.
Under Vinter-OL 1988 i Calgary ble Kukuczka og Messner beæret med hver sin ekstraordinære sølvmedalje. Men mens Messner nektet å motta medaljen fordi han så klatring som en form for kreativitiet, og at han ved å motta medaljen ville akseptere at fjellklatring var en form for konkurranse, valgte Kukuczka å ta i mot fordi han så på klatring som en arena hvor utøveren fikk utløp både for kreativitet og sportslig rivalisering, og uten denne kombinasjonen ville han kanskje aldri ha begynt å klatre. 
Kukuczka omkom under et forsøk på å førsteklatre Lhotses sørvegg. Tauet røk og han falt 2 000 meter fra 8 200 meters høyde. Han ble bisatt i en bresprekk i nærheten av fallstedet. Det er satt opp minneplaketter i landsbyen Chukhung i Khumbu nær Lhotses sydvegg og på den symbolske æresgravplassen for mennesker som har forulykket i fjellet (Symbolický cintorín pri Popradskom plese) i Zlomisková dolina i Høye Tatra.
Kalvøysund festning

Historie

Anlegget ble etablert i 1941 under navnet «HKB 34./979 Flostaöen» og bestod av et 50-talls bygninger og bunkere. Fra mai 1941 til august 1944 sto det fire stykk 10,5 cm K332(f) kanoner av fransk opprinnelse (Canon de 105 L mle 1936 Schneider) på fortet. Disse ble byttet ut med fire 10,5 cm K331(f) kanoner («Canon de 105 mle 1913 Schneider») fra februar 1945, også disse franske. Rekkevidden var 11 000 til 12 000 meter. Hovedbunkeren er av typen regelbau R636, som var vanlige i norske kystfort under krigen.
Etter krigen ble festningen drevet av det norske forsvaret inntil den ble avviklet 1. juli 1959. Det var to øvelser på fortet etter krigen, i 1948 og 1954.  Staten overtok området 15. april 1953. I 1960 ga Forsvaret disposisjonsretten til Statens Friluftsråd, som i 1967 overlot denne til Moland kommune, som senere ble slått sammen med Arendal kommune. I dag er anlegget et friområde, og benyttes mye av lokalbefolkningen.
Ekaaty Linux

Ekaaty Linux er en tidligere brasiliansk Linux-distribusjon som er basert på Fedora, og sentrert rundt skrivebordsmiljøet KDE. Den er tilgjengelig for arkitekturen x86 og finnes i en stasjonær og en akademisk versjon. Språket er brasiliansk portugisisk 
Første versjon ble lansert 30. januar 2006. Siste er versjon 5u1 fra 23. januar 2013.
Lilly Grimsgaard

Familie

Lilly Grimsgaard var datter av murer Anton Ludvig Andersen og Anette Marie Hansen, som ikke var gift ved datterens fødsel. Hun var en tid gift med operasanger Ørnulf Grimsgaard (1888–1950), og deres datter var danserinnen og pedagogen Vera Grimsgaard Christensen (1912–1980). Hun gikk også under navnene Lilly Irgen og Lilly Brachel.

Liv og virke

Lilly Grimsgaard debuterte på Fahlstrøms Theater 2. desember 1910, i rollen som Petra i Betroede Midler.
Hun var senere knyttet til Centralteatret i noen år. Senere virket hun i revyer ved Théatre Moderne i Christiania Tivoli sammen med Einar Rød og August Schønemann i Thorleif Klausens revyer. I flere år var hun ved Fredrikstad sommerteater, som hun i et par sesonger i begynnelsen av 1920-årene drev selv. 
I 1924 reiste hun med skipet Bergensfjord til New York på jakt etter en «bedre fremtid». I USA ga hun flere sangforestillinger, blant annet i 1927, sammen med svigerinnen, danseren Alfhild Grimsgaard. Hun vendte siden tilbake til Norge, og ble i 1929 tilknyttet et revy- og opperetteensemle i Trondheim. I 1930 reiste hun på turné med revykunstneren og teaterlederen Herberth Svendsen.
Lilly Grimsgaard ble med sine vel 100 år en av våre aller eldste scenekunstnere.
Senter for husdyrforsøk

Senter for husdyrforsøk (SHF) er et senter ved Norges miljø- og biovitenskapelige universitet. SHF ble opprettet i 1994 og skiller seg fra et vanlig institutt ved å ha et styre med ekstern representasjon. Senteret finansieres gjennom en grunnbevilgning fra universitetet, inntekter fra forsøksoppdrag og salg av produkter fra husdyrhold og planteproduksjon.
I mai 2015 ble nye forsøks- og undervisningsbygninger på Ås åpnet av landbruks- og matministet Sylvi Listhaug.
Forbauselse

Forbauselse eller overraskelse er en kortfattet emosjonell forfatning som er et resultat av en uforventet hendelse. Forbauselse kan ha noe verdighet; det vil si, den kan være nøytral, behagelig eller ubehagelig.
Spontan, ufrivillig forbauselse blir ofte uttrykt på veldig kort tid. Den kan ofte bli tett etterfulgt av følelsene frykt, glede eller forvirring. Det at man hever øynebrynene er det mest kjennetegnende og forutsigbare tegnet på overraskelse.
Neotrichiorhyssemus

Utseende

Små (ca. 3 - 4 millimeter) gjødselbiller, forholdsvis slanke med kraftige bein, gjerne rødbrune, antennene ender i en vifte. Slekten minner mye om slekten Psammodius, men har mer avlang kroppsform. Kroppen er mer eller mindre sylindrisk og avlang. Pronotum har dype tverrfurer. Dekkvingene har kraftige punktrader.

Levevis

Lite er kjent om biologien til disse artene, bortsett fra at noen av dem kommer til lys.

Utbredelse

Slekten er utbredt i Sørøst-Asia.
Kristenruss

Kristenrussen, forkortet Krussen (tidligere kalt Credoruss), er en forening for kristen russ, det vil si avgangselever fra videregående skole, organisert i Norges Kristelige Student- og Skoleungdomslag (NKSS). Det er et samarbeidprosjekt mellom NKSS, NMSU, Acta og Det Norske Bibelselskapet. Prosjektleder for Kristenrussen er fra september 2009 Morten Eikli.

Hensikt og visjon

Kristenrussen sin visjon er «Sammen og tilstede gjør vi en forskjell».
Kristenrussen er tenkt som et supplement til den vanlige russefeiringa. Flere steder rundt om i landet arrangeres det turer og arrangementer/kroer av og for kristenrussen før russetiden begynner. Alle arrangementene er rusfrie. I slutten av april arrangeres det kristenrussfestival for hele landet i Kragerø. Og gjennom arrangementene er hensikten at det skal være lettere å være kristen i russetiden og stå for kristne verdier.
Fylkesvei 1252

Fylkesvei 1252 går mellom Momarken i Eidsberg og Stensrud i Trøgstad. Veien er 5,6 km lang. I Eidsberg heter den Torperveien, i Trøgstad heter den Riiserveien.
Frem til 2019 hadde veien betegnelsen Fylkesvei 695.
Women's March

Women's March (engelsk: «Kvinnenes marsj») var en verdensomspennende markering i form av marsjerende kvinner som fant sted i 673 byer i 84 land. Demonstrasjonstogenes hovedfokus var likestilling, mangfold, inkludering, bærekraftig miljø og kvinners rettigheter. De fleste av marsjene fant sted 21. januar 2017. Det var også flere marsjer i norske byer, medregnet Oslo, Bergen og Trondheim. I Oslo var det anslagsvis mellom 2 000 og 3 000 som deltok i arrangementet. NRK kalte marsjen «en av de største demonstrasjonene i historien», med nesten fem millioner deltagende.
En annen hensikt med demonstrasjonen var å signalisere uenighet med Donald Trumps kvinnesyn. Det kom umiddelbart som følge av hans innsettelse som president av USA, hovedsakelig grunnet utsagn han hadde kommet med, og standpunkter som mange oppfattet som kvinnediskriminerende eller fornærmende.